title: Garchola
text: Una garchola, cárcel u prisión ye un puesto (edificio u conchunto d'edificios) a on se fica chent que ha estato privata de libertat por no haber respectato ciertas normas d'una sociedat (en a mayoría de países istas normas son definitas por as leis).
  
  Etimolochía 
  A denominación más común en aragonés ye cárcel parola documentada en aragonés medieval (en o "Liber Regum"), en a toponimia aragonesa (Torre la Cárcel en a Comunidat de Teruel, Callizo de la Cárcel Viella en a Chudería de Zaragoza), y en a mes gran part d'as parlas alto-aragonesas. A parola garchola (d'o latín < CAVEOLA "cavidat") se documenta en parlas orientals de l'Alto Aragón como l'aragonés d'o Semontano de Balbastro, o chistabín u o ribagorzano, a on manimenos coexiste con cárcel (en Campo bi ha un torretón dito La Cárcel).
  
  As garcholas ta mullers se conoixen como galera u casa d'a galera.
  
  Obchectivos 
  
  Os obchectivos d'as garcholas varian seguntes as epocas y más que más as sociedatz. En cheneral se tracta de:
   Protecher a sociedat d'individuos que son consideratos periglosos.
   Disuadir a la chent de fer actos vedatos por a lei.
   Re-educar o preso de traza que pueda re-insertar-se en a sociedat.
   Fer callar a los adversarios politicos. Iste obchectivo ye especialment important en as dictaduras, pero as democracias tamién lo emplegan y l'han emplegato.
   Impedir a fuyita de detenitos (que n'imposibilitarba o futuro proceso chudicial).
  
  Población presa en o mundo 
  Más de nueu millons de presonas son engarcholatas arredol d'o mundo. A población presa ha puyato notablement dende prencipios d'os anyos 1990.
  
  Por países, os Estaus Unius tienen a población presa más gran d'o mundo, con más de 2 millons de presos, o 70% d'os qualos son por razons relacionatas con a dita "guerra contra as drogas", que penaliza o consumo presonal, a posesión y a comercialización d'istas sustancias.
  
  Tanto China como Rusia tienen tamién más d'un millón de presonas en a garchola.
  
  Garcholas en Aragón 
  
  En Aragón actualment bi ha tres garcholas, dos en a provincia de Zaragoza y una atra en a provincia de Teruel.
   O Centro Penitenciario de Teruel, situato en a Teruel capital.
   O Centro Penitenciario de Daroca, situato en Daroca.
   O Centro Penitenciario de Zuera, situato en Zuera.
  En creyar-se a garchola de Zuera se zarroron as garcholas de Torrero y Uesca.
  
  D'antis más muitos lugars teneban a suya propia garchola, belunas en torres como a Cárcel de Broto. Destaca hue a rota turistica que se puet fer por as garcholas d'a comarca de Matarranya.
  
  Referencias
  
  Vinclos externos 
  
    Observatorio Internacional de Garcholas
    Lista de población presa en o mundo